พร้อมเพย์ปลอดภัย
ตอนนี้ทุกคนในประเทศไทยเข้าใจตรงกันแล้วว่า การลงทะเบียน เอนี่ ไอดี (Any ID) คือการนำเอาหมายเลขบัตรประชาชน
18 มิ.ย. 2559

โดย...แบงก์กลิ้ง
ตอนนี้ทุกคนในประเทศไทยเข้าใจตรงกันแล้วว่า การลงทะเบียน เอนี่ ไอดี (Any ID) คือการนำเอาหมายเลขบัตรประชาชน หมายเลขโทรศัพท์มือถือ และหมายเลขบัญชีเงินฝากมาผูกกันเพื่อใช้บริการชำระเงินทางอิเล็กทรอนิกส์ (อี-เพย์เมนต์) ได้เปลี่ยนชื่อมาเรียกให้ตรงกันว่าระบบ “พร้อมเพย์” (PromptPay)
รายละเอียดที่จะต้องอธิบายให้ประชาชนทั่วไปเข้าใจระบบพร้อมเพย์คือเรื่องความปลอดภัยในการใช้ระบบ เราจะได้รับการอธิบายจากสถาบันการเงินว่า ข้อดีของการใช้ระบบพร้อมเพย์คือ หากต้องการที่จะโอนเงินต่อไปนี้ไม่ต้องใช้สมุดบัญชีเงินฝาก ไม่ต้องจำเลขที่บัญชี ใช้แค่บัตรประชาชน หรือหมายเลขโทรศัพท์ก็โอนเงินให้กันได้โดยไม่ยุ่งยาก ง่ายและสะดวกขึ้น
เมื่อได้ยินว่าใช้หมายเลขโทรศัพท์มือถือก็โอนเงินได้ คนก็เริ่มวิตกกังวลเพราะเกรงว่าหากมีคนมาแอบเอาสำเนาบัตรประชาชนไปหรือจำหมายเลขโทรศัพท์มือถือเราได้ ก็จะเอาไปใช้โอนเงินออกจากบัญชีของเราได้น่ะซิ 
เรื่องนี้เป็นเรื่องที่ต้องทำความเข้าใจกันให้ดี ระบบพร้อมเพย์จะเป็นส่วนหนึ่งของธุรกรรมอินเทอร์เน็ตแบงก์กิ้ง และ โมบายแบงก์กิ้ง เราจะต้องสมัครใช้บริการธุรกรรม 2 ประเภทนี้ก่อน จึงจะเข้าไปเลือกใช้บริการพร้อมเพย์ได้ ถ้าใช้พร้อมเพย์โอนไปให้บุคคลอื่นที่ใช้พร้อมเพย์ด้วยกัน ก็จะได้รับสิทธิประโยชน์ลดค่าธรรมเนียม แต่ถ้าใช้บริการอินเทอร์เน็ตแบงก์กิ้ง หรือโมบายแบงก์กิ้ง ปกติ ก็จะเสียค่าธรรมเนียมโอนเงินตามปกติที่ธนาคารกำหนด
ที่ลดค่าธรรมเนียมให้เยอะ เพราะทางธนาคารแห่งประเทศไทย และธนาคารพาณิชย์ อยากให้ประชาชนใช้บริการพร้อมเพย์กันมากๆ เพื่อให้ได้อีโคโนมีออฟสเกล ต้นทุนต่ำลงก็จะคุ้มค่าการลงทุนระบบได้เร็ว
ระบบอี-เพย์เมนต์ไม่ใช่เรื่องยาก แต่เป็นเรื่องใหม่ที่ต้องทำความเข้าใจ หากเข้าใจแล้วก็จะใช้งานได้อย่างสะดวกสบายจนไม่อยากไปเข้าคิวใช้บริการที่เคาน์เตอร์สาขาของแบงก์เลยจริงๆ